Konke lokhu okwenza i-Absa Premiership ihehe kwenza abalandeli bangafuni ngisho nokuphuthwa wumdlalo owodwa.
Ngenhlanhla ngithe ngivula Ukhozi FM ngezwa bewusakaza lo mdlalo ngangabe ngisaba nayo inkinga. Bekungekona okokuqala ngilalela ibhola emsakazweni kodwa kulokhu ngilalele ngokujula ngoba bese ngiwubonile umdlalo ukuthi umnandi kanjani.
Mina ngiwumuntu othanda ukuthi uma ebuka ibhola bese elalela nabahlaziyi ukuthi bathini ukuze ngifunde kabanzi ngabadlali.
Yikho kanye lokho okwenziwa nguNxumalo kokuthi akuphe umlando omncane ngomdlali futhi akutshele ukuthi yini esizokwenzeka. Uma umqeqeshi ezokwenza ushintsho uyakutshela ukuthi mhlawumbe iyiphi indlela iqembu elisuke selizodlala ngayo.
Namancoko nje abo enza kube mnandi ukulalela uma besakaza umdlalo.
UHudla lapho-ke usuke engasagayelwe mphako ekutshela ukusuka nokuhlala ngokwenzekayo. Ngicabanga ukuthi uma usakaza ibhola izinto ezibalulekile okumele ulokhu uzazisa abalaleli yisikhathi umdlalo okuso, amagoli angenile ­­nokubatshela okwenzeka ngaleso sikhathi.
Sengathi kodwa Ukhozi lungaqinisa uma sekuhlatshwe ikhefu ngokuthi kube khona abahlaziyi ngoba bavele badedele abalaleli ukuthi bashaye izingcingo baqagele ukuthi umdlalo uzophela kanjani. Lokho bangakwenza ngaphambi komdlalo.
Ngiyaxoxelwa ukuthi phambilini kwakukhona abantu abafana noKoos Radebe owayekuthatha ngamehlo engqondo uyibone into akhuluma ngayo ungabi naso nakancane isizungu sethelevishini, abantu ababefanna noDkt Ronny Masilela, Sjula Mnisi, Thetha Masombuka nabanye.